**भारत सरकार**

**सूक्ष्‍म, लघु और मध्‍यम उद्यम मंत्रालय**

**राज्य सभा**

**अतारांकित प्रश्न सं. 2514**

**उत्तर देने की तारीख 08.08.2018**

**एयर इंडिया से खादी और ग्रामोद्योग आयोग (केवीआईसी) को आर्डर**

**2514. श्री एन॰ गोकुलकृष्णनः**

क्या सूक्ष्म, लघु और मध्यम उद्यम मंत्री यह बताने की कृपा करेंगेकिः

(क) क्या यह सच है कि सरकार ने विभागों से ग्रामीण कारीगरों को सूक्ष्म उद्यमों के माध्यम से सतत रोजगार प्रदान करने के लिए खादी और ग्रामोद्योग आयोग (केवीआईसी) को सर्वाधिक‘ आर्डर’ देने के लिए कहा है;

(ख) यदि हां, तो तत्संबंधी ब्यौरा क्या है;

(ग) क्या यह भी सच है कि खादी और ग्रामोद्योग आयोग को एयर इंडिया से 8 करोड़ रु.का एक आर्डर मिला है;

(घ) क्या यह भी सच है कि खादी और ग्रामोद्योग आयोग को एयर इंडिया से प्राप्त एकके बाद एक यह तीसरा आर्डर है; और

(ङ) यदि हां, तो तत्संबंधी ब्यौरा क्या है?

**उत्तर**

**सूक्ष्म, लघु और मध्यम उद्यम राज्यमंत्री (स्वतंत्र प्रभार)**

**(श्री गिरिराज सिंह)**

(क) और (ख): जी, नहीं। तथापि, भारत सरकार ने सूक्ष्म और लघु उद्यमों (एमएसई) के लिए लोक प्रापण (प्रोक्यूरमेंट) नीति नामक राजपत्र अधिसूचना दिनांक 26.03.2012को जारी की जो दिनांक 01.04.2012 से प्रभावी हुई। एमएसएमई से सीपीएसई द्वारा न्यूनतम 20 प्रतिशत का समग्र प्रापण (प्रोक्यूरमेंट) का लक्ष्य दिनांक 1.4.2015 से अनिवार्य हो गया है। अधिसूचना के अनुसार, केन्द्र सरकार के सभी मंत्रालय/विभाग एवं सार्वजनिक क्षेत्र के उपक्रम (पीएसयू) जिला उद्योग केन्द्र या केवीआईसी या केवीआईबी या कयर बोर्ड या एनएसआईसी या हस्तशिल्प तथा हथकरघा निदेशालय या सूक्ष्म, लघु और मध्यम उद्यम मंत्रालय द्वारा विनिर्दिष्ट किसी अन्य निकाय में पंजीकृत इन एमएसई से वस्तुओं एवं सेवाओं के अपने वार्षिक मूल्य के न्यूनतम 20 प्रतिशत अनिवार्य रूप से प्रापण (प्रोक्यूर) करेंगे।

 उपर्युक्त के अलावा, केवाआईसी ने माननीय मानव संसाधन विकास मंत्री को मानव संसाधन विकास मंत्रालय के अधीन सभी कर्मचारियों तथा स्थापनाओं को सप्ताह में एक दिन स्वैच्छिक रूप से खादी पहनने हेतु अपील जारी करने के लिए लिखा है। केवीआईसी ने स्कूल यूनिफॉर्म में खादी के प्रयोग को बढ़ावा देने के लिए सभी स्कूलों को दिशानिदेश जारी करने पर विचार करने के लिए सुझाव देते हुए स्कूल यूनिफॉर्म के रूप में खादी शुरू करने के लिए राज्य सरकारों के प्राथमिक एवं माध्यमिक शिक्षा विभागों से भी अनुरोध किया है।

: 2 :

केवीआईसी रेलवे, रक्षा, स्वास्थ्य एवं परिवार कल्याण, अर्धसैनिक बलों एवं केन्द्र/राज्य सरकार के अन्य मंत्रालयों जैसे सरकारी मंत्रालयों/विभागों की आवश्यकताओं को पूरा करता रहा है। विगत तीन वर्षों के दौरान विभिन्न सरकारी विभागों/एजेंसियों को केवीआईसी द्वारा की गई कुल आपूर्ति नीचे दी गई हैः

(रूपए लाख में)

|  |  |
| --- | --- |
| **वर्ष** | **की गई कुल सरकारी आपूर्ति** |
| **2015-16** | **7183.44** |
| **2016-17** | **6696.13** |
| **2017-18** | **7577.04** |

(ग): जी, हाँ। खादी और ग्रामोद्योग आयोग (केवीआईसी) को एयर इंडिया से 8.00 करोड़ रूपए का आदेश प्राप्त हुआ है।

(घ) और (ङ): जी, हाँ। यह एयर इंडिया से केवीआईसी को प्राप्त हैंड सैनिटाइजर, मॉश्चरराइजिंग लोशन, फेशवाश, सोप-सैंडल, लिप बाम, इसेंसियल आयल, इडी कोलोगने (Eau De Cologne), टूथपेस्ट, टूथ ब्रश, फोल्डएबल मिरर, प्रथम श्रेणी एवं एक्यूटिव श्रेणी के कॉटन एवं सिल्क पाउच जैसी मदों सहितसुख सुविधा किटों का तीसरा क्रमिक आदेश है। विगत तीन वर्षों के दौरान प्राप्त आदेशों एवं आपूर्तियों की संख्या नीचे दी गई हैं:

(रूपए लाख में)

|  |  |  |
| --- | --- | --- |
| **वर्ष** | **एयर इंडिया से प्राप्त आदेश** | **एयर इंडिया को की गई आपूर्ति** |
| 2016-17 | 797.54 | 525.43 |
| 2017-18 | 797.54 | 818.02 |
| 2018-19 (31.07.2018 की स्थिति के अनुसार) | 826.54 | 71.90 |

\*\*\*\*\*\*